Postupy pre audit štrukturálnych fondov, Kohézneho fondu a Európskeho fondu pre rybné hospodárstvo
na programové obdobie 2007 – 2013

1.	Úvod
Slovenská republika (ďalej len „SR“) ako členský štát Európskej únie (ďalej len „EÚ“) je zodpovedná za audit operačných programov financovaných zo štrukturálnych fondov, Kohézneho fondu a Európskeho fondu pre rybné hospodárstvo (ďalej len „fondy“).
Ministerstvo financií SR (ďalej aj „MF SR“) plní úlohu orgánu auditu v zmysle uznesenia vlády SR č. 494 z 24. mája 2006 k postupu prác pre zabezpečenie výkonu funkcie orgánu auditu v súvislosti s kontrolným systémom pre programové obdobie 2007 – 2013, uznesenia vlády SR č. 832 z 8. októbra 2006 k návrhu aktualizácie Národného strategického referenčného rámca Slovenskej republiky na roky 2007 – 2013 a uznesenia vlády SR č. 225 zo 7. marca 2007 k návrhu operačného programu Rybné hospodárstvo SR 2007 – 2013.
Účelom Postupov pre audit štrukturálnych fondov, Kohézneho fondu a Európskeho fondu pre rybné hospodárstvo na programové obdobie 2007 – 2013 (ďalej len „postupy“) je upraviť výkon auditu podľa článku 62 nariadenia Rady Európskych spoločenstiev (ďalej aj „ES“) č. 1083/2006, ktorým sa ustanovujú všeobecné ustanovenia o Európskom fonde regionálneho rozvoja, Európskom sociálnom fonde a Kohéznom fonde a ktorým sa zrušuje nariadenie (ES) č. 1260/1999 (ďalej aj „nariadenie č. 1083/2006“), článkov 16, 17, 18 a 23 nariadenia Komisie (ES) č. 1828/2006, ktorým sa stanovujú vykonávacie pravidlá nariadenia Rady (ES) č. 1083/2006, ktorým sa ustanovujú všeobecné ustanovenia o Európskom fonde regionálneho rozvoja, Európskom sociálnom fonde a Kohéznom fonde a nariadenia Európskeho parlamentu a Rady (ES) č. 1080/2006 o Európskom fonde regionálneho rozvoja (ďalej aj „nariadenie č. 1828/2006“), článku 61 nariadenia Rady (ES) č. 1198/2006 o Európskom fonde pre rybné hospodárstvo (ďalej aj „nariadenie č. 1198/2006“) a článkov 42, 43, 44 a 49 nariadenia Komisie (ES) č. 498/2007, ktorým sa stanovujú podrobné vykonávacie pravidlá nariadenia Rady (ES) č. 1198/2006 o Európskom fonde pre rybné hospodárstvo (ďalej aj „nariadenie č. 498/2007“).
Postupy upravujú základné pravidlá, ciele a spôsob vykonávania audítorskej akcie programov fondov. Ich cieľom je zabezpečiť súlad s medzinárodnými zmluvami, legislatívou ES, ktorými je SR viazaná a požiadavkami Európskej komisie (ďalej len „EK“ alebo „Komisia“). Postupy sa vzťahujú k programovému obdobiu 2007 – 2013 a výkonu audítorskej akcie do roku 2015 a sú záväzné pre všetky orgány zúčastňujúce sa na vykonávaní audítorskej akcie a prizvané osoby.
Postupy vychádzajú z príslušných ustanovení uvedených nariadení ES a zohľadňujú medzinárodne uznávané audítorské štandardy. Orgán auditu sa rozhodol uplatňovať štandardy IIA ako jeden z odporúčaných štandardov v zmysle nariadenia č. 1828/2006, príloha V .
Povinnosti vyplývajúce z vyššie uvedených nariadení ES budú uplatňované v súlade so zákonom č. 502/2001 Z. z. o finančnej kontrole a vnútornom audite a o zmene a doplnení niektorých zákonov v znení neskorších predpisov.
2.	Právny Rámec
•	nariadenie Komisie (ES) č. 1080/2006 z 5. júla 2006 o Európskom fonde regionálneho rozvoja, a ktorým sa zrušuje nariadenie (ES) č. 1783/1999,
•	nariadenie Rady (ES) č. 1083/2006 z 11. júla 2006, ktorým sa ustanovujú podrobné ustanovenia o Európskom fonde regionálneho rozvoja, Európskom sociálnom fonde a Kohéznom fonde a ktorým sa zrušuje nariadenie (ES) č.1260/1999,
•	nariadenie Rady (ES) č. 1198/2006 z 27. júla 2006 o Európskom fonde pre rybné hospodárstvo,
•	nariadenie Komisie (ES) č. 1828/2006 z 8. decembra 2006, ktorým sa ustanovujú vykonávacie pravidlá nariadenia Rady (ES) č. 1083/2006, ktorým sa ustanovujú podrobné ustanovenia o Európskom fonde regionálneho rozvoja, Európskom sociálnom fonde a Kohéznom fonde a nariadenia Európskeho parlamentu a rady (ES) č.1080/2006 o Európskom fonde regionálneho rozvoja,
•	nariadenie Komisie (ES) č. 498/2007, ktorým sa stanovujú podrobné vykonávacie pravidlá nariadenia Rady (ES) č. 1198/2006 o Európskom fonde pre rybné hospodárstvo,
•	nariadenie Európskeho parlamentu a Rady (ES) č. 1081/2006 z 5. júla 2006 o Európskom sociálnom fonde, ktorým sa zrušuje nariadenie (ES) č. 1784/1999,
•	nariadenie Rady (ES) č. 1084/2006 z 11. júla 2006, ktorým sa zriaďuje Kohézny fond a ktorým sa zrušuje nariadenie (ES) č. 1164/94,
•	zákon č. 502/2001 Z. z. o finančnej kontrole a vnútornom audite a o zmene a doplnení niektorých zákonov v znení neskorších predpisov.

Ďalšie príslušné predpisy ES a SR sú uvedené v materiáli „Systém finančného riadenia štrukturálnych fondov a Kohézneho fondu na programové obdobie 2007 – 2013“ a „Systém finančného riadenia Európskeho fondu pre rybné hospodárstvo na programové obdobie 2007 – 2013“ v ich platnom znení.
3.	Základné pojmy a definície
Pre účely týchto postupov sa rozumie:
Audit trail - predstavuje popis procesu, ktorý dostatočne podrobne popisuje proces riadenia a realizácie pomoci z fondov v požadovanej štruktúre tak, že je možné sledovať postup vykonávania procesu a jeho čiastkových krokov vrátane výstupu (relevantných dokumentov a pod.).
Auditovaný subjekt – pre účely týchto postupov a v zmysle nariadenia Rady (ES) č. 1083/2006 sa auditovaným subjektom rozumie riadiaci orgán, sprostredkovateľský orgán pod riadiacim orgánom, platobná jednotka, certifikačný orgán a ostatné subjekty povinné umožniť výkon auditu/kontroly v zmysle zmluvy o poskytnutí nenávratného finančného príspevku (najmä prijímateľ, konečný užívateľ,  dodávatelia tovarov, prác a služieb).
Audítorská akcia – nezávislá objektívna hodnotiaca a konzultačná činnosť, ktorá je zameraná najmä na:
•	overenie účinného fungovania systému riadenia a kontroly operačného programu, ktoré sa vykonáva najmä ako systémový audit,
•	overenie deklarovaných výdavkov EK na vhodnej vzorke operácií, ktoré sa vykonáva ako audit operácií.
Audítorská skupina – sa skladá z vedúceho a členov audítorskej akcie.
Auditujúci orgán – orgán auditu, orgány zúčastňujúce sa na výkone audítorskej akcie a prizvané osoby. 
Certifikačný orgán – (ďalej aj „CO“) národný, regionálny alebo miestny verejný orgán alebo subjekt menovaný členským štátom s cieľom certifikovania výkazov výdavkov a žiadostí o platbu predtým, ako sa zašlú EK. V podmienkach SR certifikačný orgán rovnako plní úlohu orgánu zodpovedného za vypracovanie žiadostí o platbu, príjem platieb z EK, ako aj realizáciu platieb. Úlohy certifikačného orgánu plní MF SR.
Čiastková predbežná správa o výsledku audítorskej akcie (ďalej aj „čiastková predbežná správa“) – dokument vypracovaný v priebehu audítorskej akcie pokiaľ sa audítorská akcia vykonáva u ostatných subjektoch (najmä prijímateľ, konečný užívateľ, tretie strany). Čiastková predbežná správa sa odovzdáva ostatným subjektom na oboznámenie sa. Čiastková predbežná správa slúži ako podklad k vypracovaniu Čiastkovej správy ktorá je súčasťou Správy o výsledku audítorskej akcie.
Členovia audítorskej skupiny - skupina minimálne dvoch osôb, ktoré sú zamestnancami orgánu auditu, orgánu zúčastňujúceho sa na výkone audítorskej akcie a prizvané osoby, ktoré vykonávajú audítorskú akciu na základe programu na výkon audítorskej akcie (ďalej aj „program“).
Doklad - oficiálny písomný dôkaz alebo iný dôkaz (napr. záznam z technického nosiča dát) súvisiaci s realizáciou finančných operácií. Tvorí základný článok preukázateľnosti zistení. Dokladom môže byť aj písomné vyjadrenie zodpovedného zamestnanca auditovaného subjektu k predmetu audítorskej akcie, predložené na základe vyžiadania auditujúceho orgánu. 
Európsky fond regionálneho rozvoja (ďalej aj „ERDF“) - jeden z finančných nástrojov štrukturálnej a regionálnej politiky napomáhajúci dosiahnutie strategických cieľov v oblasti hospodárskeho a sociálneho rozvoja ES cestou znižovania rozdielov medzi tzv. znevýhodnenými regiónmi ES, ako aj medzi jednotlivými sociálnymi skupinami.
Európsky fond pre rybné hospodárstvo (ďalej aj „EFF“) – jeden z hlavných nástrojov štrukturálnej a regionálnej politiky ES napomáhajúci dosiahnutie cieľov najmä v podpore trvale udržateľného rozvoja odvetvia rybného hospodárstva, rybolovných oblastí a vnútrozemského rybolovu.
Európsky sociálny fond (ďalej aj „ESF“) – jeden z finančných nástrojov štrukturálnej a regionálnej politiky ES napomáhajúci dosiahnutie strategických cieľov najmä v oblasti politiky zamestnanosti do konkrétnych aktivít zameraných na zlepšenie odbornej kvalifikovanosti, systémy vzdelávania a následný rast pracovného potenciálu občanov ES. 
Kohézny fond (ďalej aj „KF“) - fond určený pre členské krajiny EÚ, u ktorých hodnota hrubého národného produktu na obyvateľa je nižšia ako 90 % priemeru EÚ. Je určený na posilňovanie ekonomickej a sociálnej súdržnosti EÚ a podporuje najmä projekty dopravnej infraštruktúry a životného prostredia.
Konečný užívateľ (ďalej aj „KÚ“) - orgán, organizácia, právnická osoba, fyzická osoba alebo administratívna jednotka, ktorej prijímateľ realizujúci národný projekt financovaný zo štrukturálnych fondov poskytuje finančné prostriedky EÚ a štátneho rozpočtu na spolufinancovanie na základe podmienok určených zmluvou.
Medzinárodne uznávané audítorské štandardy – v zmysle usmernení Komisie a nariadenia č. 1828/2006 ide o audítorské štandardy IFAC/ISA, IIA a INTOSAI.
Nedostatok – negatívna odchýlka od žiaduceho stavu, zistená počas audítorskej akcie.
Nezrovnalosť – akékoľvek porušenie ustanovení práva Spoločenstva, ktoré vyplýva z konania alebo opomenutia hospodárskeho subjektu, dôsledkom čoho je alebo by bolo poškodenie všeobecného rozpočtu EÚ zaťažením všeobecného rozpočtu neoprávnenou výdavkovou položkou, v zmysle nariadenia Rady (ES) č. 1083/2006.
Odporúčanie -  návrh vedúceho a člena audítorskej skupiny na:
-	odstránenie alebo minimalizáciu zisteného nedostatku, 
-	zdokonalenie riadiaceho a kontrolného systému, predchádzanie alebo zmiernenie rizík.
Operácia – akýkoľvek projekt, alebo skupina projektov, ktorý je realizovaný prijímateľom, pričom projektom sa rozumie obsahovo a formálne podrobne vypracovaný plán aktivít obsahujúci popis situácie a vzťahov, inštitucionálny rámec, finančné krytie a technické aspekty realizácie, prezentovaný spravidla formou štandardizovaného projektového formulára.
Oprávnené výdavky - výdavky, ktoré boli skutočne vynaložené v rámci obdobia stanoveného v rozhodnutí o poskytnutí pomoci vo forme výdavkov prijímateľa/konečného užívateľa, a ktorých vynaloženie je v súlade s príslušnými právnymi predpismi.
Orgán auditu - národný, regionálny alebo miestny verejný orgán alebo subjekt funkčne nezávislý od riadiaceho a certifikačného orgánu určený členským štátom pre každý operačný program a zodpovedný za overenie riadneho fungovania systému riadenia a kontroly. V podmienkach SR plní pre programové obdobie 2007 – 2013 úlohy orgánu auditu MF SR.
Orgán verejnej správy - subjekt sektora verejnej správy podľa ustanovenia § 3 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov a právnická osoba, prostredníctvom ktorej sa poskytujú finančné prostriedky EÚ.
Orgány zúčastňujúce sa na vykonávaní audítorskej akcie - organizačné útvary ústredných orgánov štátnej správy a Pôdohospodárskej platobnej agentúry funkčne nezávislé od systému riadenia a kontroly auditovaného subjektu RO, SORO, PJ, CO, resp. od orgánov/útvarov vykonávajúcich monitorovacie a iné implementačné funkcie. Orgán auditu uzatvorí dohody o spolupráci orgánu auditu s orgánmi zúčastňujúcimi sa na vykonávaní audítorskej akcie.
Ostatné subjekty povinné umožniť výkon auditu/kontroly v zmysle zmluvy o poskytnutí nenávratného finančného príspevku (ďalej len „ostatné subjekty“) – prijímateľ a konečný užívateľ vrátane tretích strán (napr. dodávatelia tovarov, prác a služieb) v zmysle zmluvy o poskytnutí nenávratného finančného príspevku. 
Platobná jednotka (ďalej aj „PJ“) - organizačná zložka orgánu verejnej správy alebo iná právnická osoba zodpovedná za prevod prostriedkov zo štrukturálnych fondov, KF a EFF a štátneho rozpočtu na spolufinancovanie prijímateľovi.
Predbežná správa o výsledku audítorskej akcie (ďalej aj „predbežná správa“) – dokument vypracovaný v priebehu audítorskej akcie, ktorý obsahuje náležitosti uvedené v časti 9.12.1 a ktorý sa odovzdáva auditovanému subjektu na oboznámenie sa. Predbežná správa slúži ako podklad k vypracovaniu správy o výsledku audítorskej akcie.
Prijímateľ (ďalej aj „P“) – orgán, organizácia, právnická osoba, fyzická osoba alebo administratívna jednotka, ktorej sú s cieľom realizácie operácie poskytované prostriedky štátneho rozpočtu určené na spolufinancovanie a prostriedky zo štrukturálnych fondov, KF alebo EFF.
Prizvaná osoba – zamestnanci útvaru Správy finančnej kontroly Bratislava, Správy finančnej kontroly Zvolen, Správy finančnej kontroly Košice vykonávajúci následnú finančnú kontrolu, iná fyzická osoba alebo zamestnanci právnickej osoby funkčne nezávislé od systému riadenia a kontroly auditovaného subjektu vykonávajúci audítorskú akciu v zmysle týchto postupov. Dohody o spolupráci orgánu auditu s prizvanými osobami budú uzatvárané so štatutárnymi zástupcami prizvaných osôb (okrem fyzických osôb).
Riadiaci orgán (ďalej len „RO“) – národný, regionálny alebo miestny orgán verejnej správy alebo verejný alebo súkromný subjekt určený členským štátom, aby riadil daný operačný program.
Riziko – možnosť výskytu nepriaznivého vplyvu udalosti alebo činnosti alebo iných odchýlok od stanovených cieľov a zámerov na plnenie úloh orgánu verejnej správy.
Sprostredkovateľský orgán pod riadiacim orgánom (ďalej len „SORO“) – orgán verejnej správy alebo iná právnická osoba vykonávajúca určité úlohy delegované RO alebo v mene RO. Rozsah a definovanie úloh SORO je v kompetencii RO a tvorí súčasť splnomocnenia o delegovaní právomocí.
Štrukturálne fondy – nástroje štrukturálnej politiky ES využívané na dosiahnutie jej cieľov. K štrukturálnym fondom v programovom období 2007 – 2013 patria: 
•	Európsky fond regionálneho rozvoja,
•	Európsky sociálny fond.
Účtovný doklad - preukázateľný účtovný záznam, ktorý musí obsahovať:
a)	slovné a číselné označenie účtovného dokladu,
b)	obsah účtovného prípadu a označenie jeho účastníkov,
c)	peňažnú sumu alebo údaj o cene za mernú jednotku a vyjadrenie množstva,
d)	dátum vyhotovenia účtovného dokladu,
e)	dátum uskutočnenia účtovného prípadu, ak nie je zhodný s dátumom vyhotovenia,
f)	podpisový záznam osoby zodpovednej za účtovný prípad v účtovnej jednotke a podpisový záznam osoby zodpovednej za jeho zaúčtovanie,
g)	označenie účtov, na ktorých sa účtovný prípad zaúčtuje v účtovných jednotkách účtujúcich v sústave podvojného účtovníctva, ak to nevyplýva z programového vybavenia.
Zistenia – skutočnosti, týkajúce sa auditovaného subjektu, zistené počas výkonu audítorskej akcie auditujúcim orgánom.
Ďalšie definície týkajúce sa štrukturálnych fondov, KF a EFF na roky 2007 - 2013 sú uvedené v materiáli „Systém finančného riadenia štrukturálnych fondov a Kohézneho fondu na programové obdobie 2007 – 2013“ a „Systém finančného riadenia Európskeho fondu pre rybné hospodárstvo na programové obdobie 2007 – 2013“ v ich platnom znení.
4.	Zodpovednosť a povinnosti orgánu auditu
Za výkon audítorskej akcie pre potreby zabezpečenia úloh vyplývajúcich z čl. 62 nariadenia č. 1083/2006 a čl. 61 nariadenia č. 1198/2006 zodpovedá MF SR, ktoré v podmienkach SR vo vzťahu k programovému obdobiu 2007 - 2013 plní funkcie orgánu auditu. Orgán auditu koordinuje centrálne plánovanie, výkon a monitorovanie výsledkov z audítorských akcií vykonávaných v zmysle týchto postupov všetkými orgánmi zúčastňujúcimi sa na výkone audítorskej akcie.
V procese zabezpečovania činností podľa čl. 62 nariadenia č. 1083/2006, resp. čl. 61 nariadenia č. 1198/2006 je orgán auditu zodpovedný najmä za:
a)	zabezpečenie, aby sa audítorské akcie vykonávali s cieľom overiť účinnosť fungovania systémov riadenia a kontroly operačného programu,
b)	vykonávanie audítorských akcií,
c)	zabezpečenie, aby sa audity operácií vykonávali na vhodnej vzorke, aby sa preverili výdavky deklarované EK,
d)	vypracovanie ročného plánu audítorských akcií na príslušný kalendárny rok,
e)	zabezpečenie metodického dohľadu nad orgánmi zúčastnenými na vykonávaní audítorskej akcie a prizvanými osobami, 
f)	zabezpečenie kvalifikovaných zamestnancov na účel výkonu audítorskej akcie,
g)	zabezpečenie, aby sa v rámci výkonu audítorskej akcie zohľadňovali vybrané medzinárodne uznávané audítorské štandardy,
h)	zabezpečenie vzdelávania zamestnancov vykonávajúcich audítorskú akciu,
i)	monitorovanie výsledkov z audítorskej akcie,
j)	spoluprácu pri výkone audítorských akcií externými subjektami, napr. EK, Európskym dvorom audítorov.

Vo vzťahu k EK je orgán auditu podľa čl. 62 nariadenia č. 1083/2006, resp. čl. 61 nariadenia č. 1198/2006 povinný:
a)	predložiť v určenom termíne stratégiu auditu spoločne s orientačným plánom audítorských akcií a jej prípadnú aktualizáciu,
b)	predložiť v určenom termíne výročnú kontrolnú správu za operačný program,
c)	vydať v určenom termíne stanovisko o tom, či systém riadenia a kontroly operačného programu funguje dostatočne účinne,
d)	predložiť vyhlásenie o čiastočnom ukončení operačného programu v prípade potreby,
e)	predložiť v určenom termíne vyhlásenie o ukončení operačného programu,
f)	predložiť v určenom termíne za operačný program záverečnú správu.
5.	Orgány zúčastňujúce sa na výkone audítorskej akcie a prizvané osoby
Do výkonu audítorskej akcie fondov môžu byť okrem orgánu auditu zapojené aj ďalšie subjekty po splnení podmienok stanovených orgánom auditu:
a)	deklarovanie nezávislosti od RO, CO a ďalších orgánov zúčastňujúcich sa na implementácii fondov, vykonávajúcich súvisiacu predbežnú a priebežnú finančnú kontrolu, t. j. kontrolu podľa čl. 60 nariadenia č. 1083/2006, resp. čl. 59 nariadenia č. 1198/2006,
b)	materiálno-technické a personálne kapacity na výkon audítorských akcií.
Splnením týchto podmienok sa vytvoria predpoklady pre podpis dohody o spolupráci medzi orgánom auditu a orgánmi zúčastňujúcimi sa na výkone audítorskej akcie a prizvanými osobami, ktorá je podmienkou účasti týchto orgánov na výkone audítorských akcií v zmysle čl. 62 nariadenia č. 1083/2006 a čl. 61 nariadenia č. 1198/2006.
Orgány zúčastňujúce sa na výkone auditu budú zapájané do audítorskej akcie v rámci programového obdobia 2007 – 2013 na základe posúdenia plnenia kritérií stanovených orgánom auditu. Medzi stanovené kritériá patria:
a)	nezávislosť od RO, SORO, PJ, CO a ďalších orgánov zúčastňujúcich sa na implementácii fondov, vykonávajúcich súvisiacu predbežnú a priebežnú finančnú kontrolu, t. j. kontrolu podľa čl. 60 nariadenia č. 1083/2006, resp. čl. 59 nariadenia č. 1198/2006, 
b)	materiálno-technické a personálne kapacity na výkon audítorských akcií,
c)	vyhodnotenie činnosti v rámci programového obdobia 2004 – 2006 (bude použité len pri prvom skúmaní plnenia kritérií),
d)	dodržiavanie legislatívy ES a SR,
e)	dodržiavania vybraných medzinárodne uznávaných audítorských štandardov IIA,
f)	kvalita a vypovedacia schopnosť správ z audítorských akcií,
g)	kvalifikácia a skúsenosti zamestnancov,
h)	dodržiavanie pokynov a usmernení orgánu auditu.

Popis výkonu dohľadu a kontroly kvality výkonu audítorských akcií orgánov zúčastňujúcich sa na výkone auditorských akcií bude zapracovaný do Dohôd o spolupráci orgánu auditu s orgánmi zúčastňujúcimi sa na výkone audítorských akcií a prizvanými osobami.
V rámci výkonu činností podľa čl. 62 nariadenia č. 1083/2006 a čl. 61 nariadenia č. 1198/2006 sú orgány zúčastňujúce sa na výkone audítorských akcií povinné:
a)	deklarovať nezávislosť od orgánov vykonávajúcich riadiace, certifikačné, platobné, monitorovacie a implementačné funkcie v rámci riadiacich a kontrolných systémoch fondov, 
b)	vypracovať interné postupy pre systémový audit a audit operácií (v závislosti od svojej činnosti) v súlade s usmerneniami orgánu auditu,
c)	zasielať schválené interné postupy orgánu auditu do 10 dní po ich schválení,
d)	spolupracovať pri príprave ročného plánu auditov a stratégie auditu s orgánom auditu,
e)	zabezpečiť kvalifikovaných zamestnancov a vykonávať plánované a neplánované audítorské akcie,
f)	poskytovať informácie o pripravovaných a vykonaných auditoch orgánu auditu; na základe vyžiadania ministra financií zasielať súvisiace dokumenty,
g)	pri výkone audítorských akcií zohľadňovať vybrané medzinárodne uznávané audítorské štandardy,
h)	dodržiavať metodické usmernenia orgánu auditu,
i)	zasielať zmeny kontaktných údajov orgánu auditu do 5 dní po nadobudnutí účinnosti zmeny.

6.	Nezávislosť
Auditujúce orgány musia byť v zmysle čl. 59 a 62 nariadenia č. 1083/2006, čl. 58 a 61 nariadenia č. 1198/2006 a pokynov Komisie organizačne a funkčne nezávislé od RO a CO, resp. tiež od orgánov/útvarov vykonávajúcich platobné, monitorovacie a iné implementačné funkcie funkcie.
7.	ciele audítorskej akcie
Cieľom audítorskej akcie je: 
a)	poskytnúť uistenie o primeranom nastavení a účinnom fungovaní riadiacich a kontrolných systémov operačného programu
b)	poskytnúť uistenie o oprávnenosti výdavkov deklarovaných EK na vhodnej vzorke operácií.

Audítorskou akciou sa overuje najmä:
a)	uplatňovanie a účinnosť systémov riadenia a kontroly,
b)	dostatočnosť audit trailu,
c)	splnenie podmienok na poskytnutie verejných prostriedkov, dodržiavanie cieľov stanovených v rámci projektu a zmluvy o poskytnutí nenávratného finančného príspevku (ďalej len „zmluva o NFP“),
d)	súlad uskutočnenej finančnej operácie so všeobecne záväznými právnymi predpismi, s vnútornými aktmi riadenia, manuálmi a inými predpismi,
e)	včasné poukázanie príspevku z fondov v schválenej výške v rámci limitov stanovených v Stratégii financovania štrukturálnych fondov a Kohézneho fondu na programové obdobie 2007 – 2013, v Systéme finančného riadenia štrukturálnych fondov a Kohézneho fondu na programové obdobie 2007 – 2013 a v Systéme finančného riadenia Európskeho fondu pre rybné hospodárstvo na programové obdobie 2007 – 2013,
f)	dodržiavanie zásad hospodárnosti, efektívnosti a účinnosti pri použití verejných prostriedkov, v nadväznosti na zákon č. 502/2001 Z. z. o finančnej kontrole a vnútornom audite a o zmene a doplnení niektorých zákonov v znení neskorších predpisov,
g)	postup a výsledky overenia podľa čl. 60 nariadenia č. 1083/2006 a čl. 59 nariadenia č. 1198/2006,
h)	stav plnenia odporúčaní a opatrení prijatých na nápravu zistení identifikovaných počas audítorskej akcie a odstránenie príčin ich vzniku.
8.	Plánovanie a výber vzorky
Orgán auditu centrálne plánuje audítorské akcie na základe vzájomnej dohody s príslušnými vedúcimi zamestnancami orgánov zúčastňujúcich sa na výkone audítorských akcií a prizvaných osôb, pričom zohľadní ich personálne kapacity. V tejto časti postupov je uvedený základný prístup orgánu auditu k plánovaniu. Podrobnosti sú uvedené v stratégii auditu a v jednotlivých ročných plánoch auditov. K postupu výberu vzorky vydá orgán auditu osobitné usmernenie.
Prostredníctvom plánovania sa optimalizujú jednotlivé audítorské činnosti, predchádza sa duplicitným činnostiam v tejto oblasti a takisto sa optimalizuje využitie ľudských zdrojov.
Orgán auditu v rámci plánovania a výberu vzorky vypracováva stratégiu auditu a ročné plány. 
Stratégia auditu (ďalej aj „stratégia“) musí byť vypracovaná v zmysle nariadenia č. 1083/2006 do deviatich mesiacov od schválenia všetkých operačných programov v SR. Stratégiu auditu schvaľuje minister financií SR. Po schválení stratégie auditu ministrom financií SR bude predložená na schválenie EK.
V zmysle požiadaviek EK bude stratégia auditu vypracovaná na obdobie 2008 - 2015. Stratégia auditu bude zahŕňať subjekty vykonávajúce systémové audity a audity operácií, metódu výberu vzorky pre audity operácií a orientačný plán auditov s cieľom zabezpečiť, aby sa auditu podrobili hlavné subjekty a aby boli audity počas celého programového obdobia rozložené rovnomerne. Za hlavné subjekty sa považujú najmä riadiace orgány, certifikačný orgán, sprostredkovateľské orgány pod riadiacimi orgánmi a platobné jednotky.
Stratégia auditu bude vychádzať najmä z:
a)	analýzy rizík,
b)	záverov zo správy o výsledku posudku zavedenia systémov (Compliance Assessment Report) a poskytnutého stanoviska EK v zmysle článku 71 ods. 2 nariadenia č. 1083/2006 a článku 71 nariadenia č. 1198/2006,
c)	poznatkov z predchádzajúcich auditov, kontrol a certifikačných overovaní vykonaných v programovom období 2004 - 2006, ktoré budú zohľadnené aj pri vypracovaní rizikovej analýzy.
Stratégia auditu bude na základe analýzy rizík každoročne prehodnocovaná a v prípade potreby aktualizovaná.
Ročný plán auditov je podrobným rozpracovaním stratégie auditu na príslušný rok. Orgán auditu polročne prehodnocuje ročný plán a v prípade potreby ho aktualizuje. Plán sa aktualizuje len v prípadoch, ak je potrebné rozšíriť alebo znížiť počet audítorských akcií oproti naplánovanému počtu v danom roku. Presun vykonania audítorských akcií z časového hľadiska sa nepovažuje za zmenu plánu. Každá zmena plánu musí byť náležite zdôvodnená a zaznamenaná v ročnom hodnotení plnenia plánu. Ročný plán auditov, ako aj jeho aktualizácie a zmeny schvaľuje minister financií SR.
Základnými východiskami pre zostavenie ročného plánu sú najmä:
a)	požiadavky legislatívy ES a SR,
b)	stratégia auditu,
c)	výsledky rizikovej analýzy,
d)	výsledky náhodného výberu vzorky,
e)	poznatky z predchádzajúcich vykonaných audítorských akcií, kontrol, kontrolných akcií, certifikačných overovaní,
f)	poznatky o stave plnenia opatrení zo strany auditovaných/kontrolovaných subjektov prijatých na odstránenie nedostatkov zistených počas kontrolných a audítorských akcií v predchádzajúcom období,
g)	odporúčania a podnety externých inštitúcií vykonávajúcich audit a kontrolu,
h)	fond času potrebný na výkon audítorskej akcie,
i)	personálne kapacity auditujúcich orgánov,
j)	programové dokumenty,
k)	návrhy a podnety auditujúcich orgánov vychádzajúce z rizikovej analýzy,
l)	návrhy a podnety od orgánov zapojených do riadenia a implementácie ŠF a KF vychádzajúce z rizikovej analýzy,
m)	výška oprávnených výdavkov deklarovaná Slovenskou republikou v žiadostiach o platby zasielaných Európskej komisii v priebehu programového obdobia,
n)	horizontálne oblasti rozvrhnuté na celé programové obdobie.
Orgán auditu pri vypracovávaní ročného plánu žiada informácie potrebné pre plánovanie (napr. údaje o deklarovaných oprávnených výdavkoch na EK, zhodnotenie rizikových oblastí, informácie o personálnych kapacitách a podobne) od certifikačného orgánu, riadiacich orgánov, sprostredkovateľských orgánov pod riadiacimi orgánmi, platobných jednotiek a tiež od orgánov zúčastňujúcich sa na vykonávaní audítorskej akcie a prizvaných osôb. 
Vzorka operácií, ktorá sa každoročne overí vykonaním auditu operácií, bude vychádzať zo štatistickej metódy náhodného výberu. Výber vzorky sa bude realizovať pomocou špecializovaného softvéru. Metóda náhodného výberu umožňuje z výsledkov auditu operácií vysloviť závery o zákonnosti a správnosti celkových výdavkov, z ktorých sa vzorka vyberie. Vzorka, ktorá má byť auditovaná každých dvanásť mesiacov, bude vybraná z tých operácií, za ktoré sa EK predložili výdavky pre každý operačný program počas roka predchádzajúceho rok, v ktorom sa EK odovzdala výročná kontrolná správa, t. j. do 31. decembra príslušného roku.
9.	Postup pre výkon audítorskej akcie
Výkon audítorskej akcie vychádza zo stratégie auditu, resp. ročného plánu audítorských akcií. Hlavné ciele konkrétnej audítorskej akcie vyplývajú zo zamerania audítorských akcií ako súčasti ročného plánu.
Orgán auditu, po dohode s príslušnými vedúcimi zamestnancami orgánov zúčastňujúcich sa na výkone audítorských akcií a prizvaných osôb, zostaví audítorskú skupinu, ktorá pozostáva z členov audítorskej skupiny (ďalej aj „členovia“), pričom jedného z členov určí vedúci audítorskej skupiny. Audítorská skupina pozostáva z minimálne dvoch členov vrátane vedúceho.
9.1	 Povinnosti a oprávnenia vedúceho a členov audítorskej skupiny
V rámci výkonu audítorskej akcie členovia audítorskej skupiny spolupracujú s vedúcim audítorskej skupiny a zabezpečujú výkon audítorskej akcie podľa jeho pokynov.
Vedúci audítorskej skupiny môže svoje povinnosti delegovať  členom audítorskej skupiny s výnimkou svojej zodpovednosti za organizačné a metodické riadenie a za výsledky audítorskej akcie.
9.1.1	Povinnosti vedúceho audítorskej skupiny
Vedúci audítorskej skupiny:
a)	je zodpovedný za organizačné a metodické riadenie výkonu audítorskej akcie v súlade s programom audítorskej akcie,
b)	určuje vybraných členov audítorskej skupiny na plnenie vybraných úloh v auditovaných a ostatných subjektoch v rámci audítorskej akcie,
c)	zvoláva a vedie predbežné stretnutie audítorskej skupiny,
d)	vypracováva program na výkon audítorskej akcie a podrobný plán audítorskej akcie,
e)	koordinuje a vykonáva audítorskú akciu a overovanie dokumentov v zmysle programu audítorskej akcie,
f)	identifikuje a vyhodnocuje riziká auditovaného subjektu,
g)	odsúhlasuje predbežnú čiastkovú a čiastkovú správu o výsledku audítorskej akcie pokiaľ sa audítorská akcia vykonáva aj u ostatných subjektov. Odsúhlasenie má charakter kvalitatívneho posúdenia správy,
h)	stanovuje, v akej štruktúre mu členovia audítorskej skupiny predkladajú podklady do správy o výsledku audítorskej akcie (ďalej aj „audítorská správa“),
i)	zabezpečuje a koordinuje činnosť pri vypracovaní audítorskej správy, 
j)	zabezpečuje zasielanie audítorskej správy auditovanému subjektu a príslušnému vedúcemu ústredného orgánu,
k)	dohliada na kompletnosť vypracovaného spisu z audítorskej akcie,
l)	zabezpečí zadávanie príslušných údajov do informačných systémov – ITMS/CEDIS,
m)	navrhuje orgánu auditu vykonanie overenia splnenia odporúčaní a opatrení, resp. jeho zaradenie do plánu,
n)	sleduje plnenie odporúčaní a opatrení auditovaným subjektom,
o)	zabezpečuje posudzovanie účinnosti a kvality prijatých opatrení auditovaným subjektom,
p)	v prípade nezaslania správy o splnení opatrení auditovaným subjektom, listom upozorní auditovaný subjekt na nesplnenie tejto povinnosti, 
q)	zabezpečí posúdenie/vyhodnotenie nedostatkov, či sú zároveň aj nezrovnalosťami. V prípade identifikovaných nezrovnalostí počas výkonu audítorskej akcie je zodpovedný za zabezpečenie činností:
qa) priradenie kódu nezrovnalosti v zmysle typológie nezrovnalostí podľa kódov OLAF;
qb) vypracovanie správy o zistenej nezrovnalosti ako súčasť spisu z audítorskej akcie;
qc) evidenciu nezrovnalosti v  informačných systémoch CEDIS a ITMS,
qd) zabezpečenie informovania RO a CO o identifikovaných nezrovnalostiach formou predloženia správy o zistenej nezrovnalosti,
r)	v prípade neakceptovania zistených nedostatkoch a odporúčaní auditovaným subjektom zasiela informáciu o neakceptovaných zistených nedostatkoch a odporúčaniach príslušnému ministrovi a ministrovi financií SR na prijatie rozhodnutia,
s)	zabezpečí doručenie dokumentov v elektronickej forme a papierovej forme, súvisiacich s výkonom audítorskej akcie, na orgán auditu pre účely uloženia do organizačného adresára,
t)	zabezpečuje archiváciu výsledných dokumentov z audítorskej akcie,
u)	v prípade zistenia porušenia finančnej disciplíny, ktoré sa v zmysle zákona č. 523/2004 o rozpočtových pravidlách verejnej správy a o zmene a doplnení niektorých zákonov v znení neskorších predpisov vymáha a nie je vysporiadané do dňa ukončenia audítorskej akcie a bolo spôsobené RO, SORO, PJ, CO alebo ostatnými subjektami povinnými umožniť výkon auditu/kontroly v zmysle zmluvy o poskytnutí nenávratného finančného príspevku (napr. P/KÚ) zabezpečí postúpenie jedného výtlačku audítorskej správy príslušnému správnemu orgánu,
v)	zabezpečuje doručenie oznámenia o vykonaní audítorskej akcie auditovanému subjektu pred jej začatím, pričom v prípade podozrenia, že by sa tým zmarilo vykonanie audítorskej akcie, zabezpečí doručenie oznámenia o vykonaní audítorskej akcie v deň jej začatia,
w)	vykonáva ďalšie činnosti potrebné pre úspešný priebeh audítorskej akcie.
9.1.2 Povinnosti členov audítorskej skupiny
Členovia audítorskej skupiny:
a)	vypracúvajú podrobný plán, prípadne program na výkon audítorskej akcie, ak im túto úlohu uložil vedúci audítorskej skupiny,
b)	vykonávajú audítorskú akciu v zmysle podrobného plánu audítorskej akcie,
c)	spolupracujú s vedúcim audítorskej skupiny pri identifikácii a vyhodnocovaní rizík auditovaného subjektu,
d)	zhromažďujú informácie týkajúce sa auditovaného subjektu, najmä: organizačnej štruktúry auditovaného subjektu, písomné postupy auditovaného subjektu súvisiace s predmetom audítorskej akcie, pracovné náplne a ďalšie informácie a dokumenty súvisiace s výkonom audítorskej akcie,
e)	analyzujú a vyhodnocujú získané údaje, 
f)	sú zodpovední za vypracovanie predbežnej čiastkovej a čiastkovej správy o výsledku audítorskej akcie pokiaľ sa audítorská akcia vykonáva aj u ostatných subjektov,
g)	sú zodpovední za spracované návrhy a podklady jednotlivých častí audítorskej správy,
h)	podieľajú sa na vypracovaní audítorskej správy,
i)	plnia pokyny vedúceho audítorskej skupiny alebo ním povereného člena audítorskej skupiny,
j)	vypracovávajú pracovné listy z vykonanej práce, zoznamy kontrolných otázok a zápisy z vykonaných rozhovorov,
k)	vypracovávajú spis z audítorskej akcie,
l)	vykonávajú ďalšie činnosti potrebné pre úspešný priebeh audítorskej akcie.
9.2	 Príprava na výkon audítorskej akcie
Príprava na výkon audítorskej akcie začína vykonaním prvých preukázateľných úkonov. Audítorská skupina vykoná:
a)	predbežné stretnutie audítorskej skupiny ešte pred vypracovaním programu na výkon auditorskej akcie, kde audítorská skupina zohľadní:
aa)	taktiku pre výkon auditu (načasovanie, dostupnosť členov, rozdelenie úloh), 
ab)	agendu na úvodné stretnutie s auditovaným subjektom,
ac)	nedostatky a problémy identifikované v predchádzajúcich audítorských akciách,
ad)	prípadné organizačné a iné zmeny auditovaného subjektu a ich dopad na auditovaný subjekt,
ae)	dokumenty, ktoré bude potrebné vyžiadať od auditovaného subjektu,
af)	obsah programu,
ag)	auditované obdobie, 
ah)	ciele audítorskej akcie,
ai)	rozsah audítorskej akcie a kroky jednotlivých fáz audítorskej akcie,
aj)	celkové trvanie audítorskej akcie a termíny jednotlivých fáz trvania.
b)	analýzu audítorského prostredia v prípade dostupnosti informácií.
Audítorská skupina:
ba)	sa oboznámi s pracovnými postupmi auditovaného subjektu, 
bb)	sa oboznámi s predchádzajúcimi audítorskými správami, 
bc)	získa informácie o auditovanom subjekte (najmä kontakt, právna forma, štatút, informácie z obchodného registra, organizačné členenie, systém riadenia, právomoci a zodpovednosti zamestnancov atď.) v súlade so všeobecne záväznými právnymi predpismi,
bd)	oboznámi sa s právnym rámcom danej oblasti skúmania (legislatíva SR, nariadenia ES, programové dokumenty, koncepcie, postupy a pod.), 
be)	zisťuje formu financovania, účtovníctvo a pokiaľ sú k dispozícii aj informácie o nezrovnalostiach a ďalších skutočnostiach zaevidovaných v ITMS. 
c)	zhromažďuje potrebnú dokumentáciu, informácie a údaje týkajúce sa auditovaného subjektu. Jednotlivé informácie môže audítorská skupina získať z už existujúcich dokumentov archivovaných v spisoch z vykonaných audítorských akcií, internetových stránok, ITMS, CEDIS, médií a ostatných informačných zdrojov v súlade so všeobecne záväznými právnymi predpismi.
d)	ďalšie činnosti identifikované vedúcim alebo členmi audítorskej skupiny.
V procese prípravy výkonu audítorskej akcie sa vypracujú tieto dokumenty:
•	program na výkon audítorskej akcie,
•	ďalšie dokumenty podľa rozhodnutia vedúceho audítorskej akcie.
9.3	 Program na výkon audítorskej akcie
Program na výkon audítorskej akcie vypracuje vedúci audítorskej skupiny a predkladá ho na schválenie vedúcemu (alebo ním poverenej osobe) ústredného orgánu štátnej správy, ktorého zamestnancom je vedúci audítorskej akcie. 
Program na výkon audítorskej akcie obsahuje najmä:
a)	číslo programu (zabezpečí vedúci audítorskej skupiny), 
b)	číslo audítorskej akcie pridelené orgánom auditu v ročnom pláne, 
c)	dátum začatia výkonu audítorskej akcie,
d)	obdobie, ktoré sa bude audítorskou akciou hodnotiť,
e)	legislatívny predpis, v ktorého zmysle je auditujúci orgán oprávnený vykonať audítorskú akciu, 
f)	názov a sídlo auditujúceho orgánu, 
g)	mená a priezviská členov audítorskej akcie, 
h)	dátum vydania programu, 
i)	názov a sídlo auditovaného subjektu,
j)	predpokladaná doba výkonu audítorskej akcie,
k)	podpis vedúceho orgánu štátnej správy (alebo ním poverenej osoby), ktorý program vydal,
l)	pokiaľ sa audítorská akcia bude vykonávať ako audit operácií, program bude obsahovať číslo z ITMS vybraného projektu P/KÚ, názov projektu, meno, sídlo a IČO P/KÚ. 
V prípade, ak vedúcim audítorskej skupiny bude zamestnanec orgánu auditu, program na výkon audítorskej akcie vydáva minister financií SR. Ak je vedúcim audítorskej skupiny zamestnanec iného ústredného orgánu štátnej správy, program na výkon audítorskej akcie vydá príslušný minister ústredného orgánu štátnej správy. Ak je vedúcim audítorskej skupiny zamestnanec Pôdohospodárskej platobnej agentúry, program vydá generálny riaditeľ Pôdohospodárskej platobnej agentúry.
V elektronickej forme je program na výkon audítorskej akcie archivovaný v príslušnom adresári orgánu auditu, náležiacom k audítorskej akcii. Originál programu na výkon audítorskej akcie sa zakladá do spisu z audítorskej akcie.
Po schválení programu vedúci audítorskej skupiny zaeviduje začiatok audítorskej akcie do príslušného informačného systému (napr. CEDIS, ITMS).

Zmena programu na výkon audítorskej akcie
Zmena programu sa vypracuje v prípade, ak počas výkonu audítorskej akcie vznikne potreba zmeniť vedúceho audítorskej akcie, zmeniť audítorskú skupinu alebo rozšíriť audítorskú akciu o ďalšiu auditovanú oblasť, ktorá nebola známa počas prípravy programu. Proces jej prípravy a schvaľovania je rovnaký ako pri príprave programu. Zmena programu sa realizuje formou dodatku k programu.
Zmeny programu uvedené v dodatku vedúci audítorskej skupiny zaeviduje do príslušného informačného systému (napr. CEDIS, ITMS).
9.4	 Oznámenie o začatí audítorskej akcie
	Štatutárnemu orgánu alebo vedúcemu auditovaného subjektu doručí člen audítorskej skupiny oznámenie o začatí audítorskej akcie. Oznámenie o začatí audítorskej akcie sa môže zaslať napríklad formou listu poštou, faxom, elektronicky alebo doručiť osobne. Vedúci audítorskej akcie zabezpečí doručenie oznámenia 5 pracovných dní pred začatím audítorskej akcie, s výnimkou prípadu, ak by oznámením o začatí audítorskej akcie mohlo dôjsť k zmareniu jej účelu. V tomto prípade zabezpečí oznámenie o vykonaní audítorskej akcie v deň jej začatia.
V prípade, ak vedúcim audítorskej skupiny bude zamestnanec orgánu auditu, oznámenie na výkon audítorskej akcie vydáva minister financií SR. Ak je vedúcim audítorskej skupiny zamestnanec iného ústredného orgánu štátnej správy, oznámenie na výkon audítorskej akcie vydá príslušný minister ústredného orgánu štátnej správy. Ak je vedúcim audítorskej skupiny vedúci alebo zamestnanec Pôdohospodárskej platobnej agentúry, oznámenie vydá generálny riaditeľ Pôdohospodárskej platobnej agentúry.
Pri výkone audítorskej akcie v auditovanom subjekte je každý člen audítorskej akcie povinný preukázať sa oznámením o začatí audítorskej akcie a platným programom na výkon audítorskej akcie.
9.5	 Úvodné stretnutie s auditovaným subjektom
Na začiatku audítorskej akcie sa vykoná úvodné stretnutie s auditovaným subjektom. 
Členovia audítorskej skupiny sa pri úvodnom stretnutí v auditovanom subjekte preukážu oznámením o začatí audítorskej akcie a platným programom na výkon audítorskej akcie, ktoré ich oprávňujú na výkon audítorskej akcie a podľa potreby služobným alebo občianskym preukazom.
Člen audítorskej skupiny oboznámi auditovaný subjekt s cieľmi, predmetom audítorskej akcie a predpokladaným časovým harmonogramom. Zároveň člen audítorskej skupiny môže písomne vyžiadať potrebnú dokumentáciu.
Členovia audítorskej skupiny môžu počas tohto stretnutia zistiť aj ďalšie skutočnosti, napr. kontaktné údaje, ktoré organizačné útvary a ktorí zamestnanci auditovaného subjektu sú zodpovední za auditované činnosti, kontaktnú osobu auditovaného subjektu, ktorá bude komunikovať v mene auditovaného subjektu s členmi auditorskej skupiny počas výkonu audítorskej akcie, prípadne dohodnúť termín ďalšieho stretnutia so zodpovednými zamestnancami auditovaného subjektu.
V prípade poskytnutia vyžiadaných dokladov na úvodnom stretnutí člen audítorskej skupiny písomne potvrdí ich prevzatie. Ak je potrebné pre zabezpečenie účelu audítorskej akcie odobrať predloženú dokumentáciu mimo priestorov auditovaného subjektu, člen audítorskej skupiny vydá písomné potvrdenie o ich odobratí  a zároveň zabezpečí ochranu dokumentácie pred stratou, zničením, poškodením a zneužitím.
Zápis z úvodného stretnutia s auditovaným subjektom vypracuje člen audítorskej skupiny po úvodnom stretnutí s auditovaným subjektom. V zápise budú uvedené mená zúčastnených osôb a členov audítorskej skupiny a auditovaného subjektu, získané informácie a závery vyplývajúce zo stretnutia. 
9.6	 Podrobný plán audítorskej akcie
Vedúci audítorskej akcie na základe úvodných informácií vypracuje podrobný plán audítorskej akcie (ďalej aj „podrobný plán“). Pred vypracovaním tohto dokumentu je potrebné, aby členovia audítorskej akcie mali k dispozícii potrebnú dokumentáciu a informácie týkajúce sa auditovaného subjektu. 
Podrobný plán audítorskej akcie slúži na podrobné rozpracovanie stanovených cieľov audítorskej akcie, určenie zodpovedných osôb – členov skupiny - za jednotlivé čiastkové ciele, špecifikáciu audítorskej akcie (konkrétnych audítorských postupov a krokov), ktorou sa majú dosiahnuť čiastkové ciele. Podrobný plán audítorskej akcie schváli poverený predstavený z orgánu auditu.
V podrobnom pláne audítorskej akcie sú uvedené najmä nasledujúce informácie:
a)	auditujúci orgán,
b)	auditovaný subjekt,
c)	auditované obdobie,
d)	ciele audítorskej akcie,
e)	popis čiastkových cieľov a určenie zodpovedných členov audítorskej skupiny za jednotlivé čiastkové ciele,
f)	predmet audítorskej akcie vrátane konkrétnych auditovaných oblastí, 
g)	meno, priezvisko členov audítorskej skupiny,
h)	harmonogram audítorskej akcie.
Harmonogram audítorskej akcie uvádza zodpovedných členov audítorskej skupiny a termíny splnenia čiastkových cieľov a vybraných činností.
Ak počas audítorskej akcie vyjdú najavo nové skutočnosti, ktoré neboli známe pri tvorbe podrobného plánu a je potrebné ich do podrobného plánu zapracovať, vedúci audítorskej skupiny v závislosti od rozsahu zmien zabezpečí vypracovanie dodatku k podrobnému plánu. Postup schvaľovania dodatku k podrobnému plánu je identický s postupom schvaľovania podrobného plánu. 
9.7	 Žiadosť o predloženie informácií k audítorskej akcii 
Žiadosť o predloženie informácií k audítorskej akcii (vrátane dokumentácie a vyjadrení) od auditovaného subjektu sa realizuje vždy písomnou formou v dvoch vyhotoveniach. Jeden exemplár je určený pre potreby auditovaného subjektu. Druhý exemplár je určený pre následnú archiváciu v spise z audítorskej akcie pre orgán auditu a musí byť na ňom potvrdené jeho prevzatie zodpovedným zamestnancom auditovaného subjektu. V žiadosti musí byť uvedený termín, do ktorého majú byť požadované informácie predložené členom audítorskej skupiny. Termín na predloženie požadovaných informácií musí byť minimálne 5 pracovných dní. Žiadosť sa predkladá spravidla na úvodnom stretnutí. V záujme urýchlenia audítorskej akcie je možné predložiť žiadosť auditovanému subjektu aj pred úvodným stretnutím. V prípade potreby je možné počas audítorskej akcie predložiť auditovanému subjektu aj ďalšie žiadosti o predloženie informácií.
9.8	 Zoznam kontrolných otázok pre spätnú kontrolu audítorskej akcie
Jeho účelom je získanie uistenia o tom, že všetky činnosti vedúce k stanoveným výsledkom audítorskej akcie boli náležite vykonané a zdokumentované. Zoznam kontrolných otázok vypracováva člen audítorskej skupiny priebežne na predpísanom formulári.
9.9	 Realizácia audítorskej akcie
Spôsob realizácie audítorskej akcie  závisí od jej typu (systémový audit, audit operácií). V rámci realizácie audítorskej akcie sa uskutočňuje samotné zisťovanie stavu skutočností pomocou ich overovania a testovania na vzorke.
Výkon audítorskej akcie sa môže realizovať na nasledovných subjektoch:
a)	centrálny koordinačný orgán,
b)	riadiace orgány,
c)	sprostredkovateľské orgány pod riadiacimi orgánmi,
d)	certifikačný orgán,
e)	platobné jednotky,
f)	prijímatelia/koneční užívatelia,
g)	tretie osoby/dodávatelia (audítorská akcia sa vykoná len v prípade potreby).
Počas realizácie audítorskej akcie:
a)	sa overujú dokumenty a informácie predložené auditovaným subjektom,
b)	sa vykonáva testovanie vzorky, 
c)	vykonávajú sa rozhovory so zamestnancami auditovaného subjektu,
d)	vykonávajú sa ďalšie potrebné činnosti vedúce k zisteniu skutočného stavu, k odhaleniu nedostatkov a podobne.
Počas realizácie audítorskej akcie sú členovia audítorskej skupiny povinní vypracovať nasledujúce dokumenty:
Pracovný list z vykonanej práce 
Sú v ňom zaznamenané všetky skutočnosti, ktoré člen audítorskej skupiny zistil. Obsahuje cieľ audítorskej akcie, použité materiály, detailný popis vykonaných prác a overených dokumentov, výsledky a závery. Je detailným podkladom pre zdokumentovanie zistení. Pracovný list by mal byť dostatočne podrobný, aby poskytol jasný výsledok overovania aj pre nezainteresovanú tretiu stranu. Člen audítorskej skupiny zdokumentuje všetky overené skutočnosti, ktoré sú dôležité na zabezpečenie dôkazov a na dosiahnutie cieľov audítorskej akcie. Pracovný list z vykonanej práce sa vypracováva priebežne počas výkonu audítorskej akcie.
K pracovnému listu z vykonanej práce sú pripojené kópie dokladov, na ktorých základe boli identifikované nedostatky. Na fotokópie uvedených dôkazových materiálov člen audítorskej akcie vždy zreteľne a čitateľne otlačí otlačok pečiatky, ktorá bude obsahovať minimálne text „Táto kópia súhlasí doslovne s prvopisom“, dátum, čitateľné meno a podpis člena audítorskej skupiny, ktorý overovanie vykonal. Kópie dokladov nemusia byť priložené k pracovnému listu v tom prípade, ak budú tieto doklady súčasťou správy z audítorskej akcie. Člen audítorskej skupiny, ktorý pracovný list z vykonanej práce vypracoval, je povinný ho pred odovzdaním vedúcemu audítorskej skupiny skontrolovať a svojím podpisom potvrdiť jeho kompletnosť a správnosť. Člen audítorskej skupiny v priebehu audítorskej akcie vypracováva viacero pracovných listov v závislosti od počtu overovaných cieľov a činností.

Zoznam kontrolných otázok
Ide o dokument obsahujúci otázky slúžiace na overenie auditovanej oblasti, súlad s predpismi a stanovenými postupmi. Zoznam kontrolných otázok podpisujú členovia audítorskej skupiny, ktorí ho vypracovali a overili, s uvedením dátumu vypracovania a vykonania overenia. V prípade uvedenia odpovede „NIE“ alebo „Netýka sa“, je člen audítorskej skupiny povinný túto odpoveď zdôvodniť v príslušnom stĺpci formulára a prípadne uviesť v nedostatkoch.

Zápis z vykonaného rozhovoru
Tento dokument sa použije na zdokumentovanie dôležitých rozhovorov týkajúcich sa auditovaného subjektu v súvislosti s výkonom audítorskej akcie, ak sa takýto rozhovor uskutočnil. Rozhovoru sa vždy zúčastnia minimálne dvaja členovia audítorskej skupiny. Slúži len pre potreby členov audítorskej skupiny a je súčasťou spisu z audítorskej akcie. Audítor môže na žiadosť auditovaného subjektu predložiť zápis z vykonaného rozhovoru auditovanému subjektu. 

V rámci výkonu audítorskej akcie členovia audítorskej skupiny vypracujú aj ďalšie dokumenty podľa rozhodnutia vedúceho audítorskej skupiny.
9.9.1	Postup realizácie systémového auditu
Kľúčovou činnosťou v rámci systémového auditu je overenie nastavenia riadiaceho a kontrolného systému, určenie nastavenia jeho primeranosti a testovanie jeho adekvátnej funkčnosti. Počas výkonu systémového auditu členovia audítorskej skupiny overujú najmä, či systém riadenia a kontroly popísaný v predložených manuáloch:
a)	spĺňa požiadavky nariadení ES a predpisov SR, 
b)	skutočne v praxi existuje a správne sa uplatňuje,
c)	 je nastavený podľa zásad správneho riadenia (sound management) a najlepšej praxe (best practice),
d)	 či spĺňa prípadné ďalšie požiadavky (napr. či existujú primerané mechanizmy na zabezpečovanie aktualizácie dokumentácie systému).
Počas výkonu systémového auditu členovia audítorskej skupiny najmä
a)	zadefinujú hlavné riziká, ktoré môžu ovplyvniť splnenie stanovených cieľov,
b)	vyberú rozhodujúce riadiace a kontrolné mechanizmy,
c)	overia primeranosť nastavenia vybraných riadiacich a kontrolných mechanizmov,
d)	vykonajú výber vzorky pre testovanie riadiacich a kontrolných mechanizmov,
e)	zrealizujú testovanie riadiacich a kontrolných mechanizmov,
f)	zaznamenajú zistené nedostatky,
g)	vyhodnotia testovanie a pripravia čiastkové stanoviská audítorov (uistenia), 
h)	spracujú celkové stanovisko (uistenie) k riadiacemu a kontrolnému systému.

V prípade potreby sa vykonáva test preverenia priebehu operácie na všetkých jej úrovniach (walk-through test) v rámci tých audítorských akcií, kde je to možné. Účelom tohto testu je overenie vykonávaných pracovných postupov a odhalenie rizík v auditovanej oblasti. Výsledky walk-through testu sa použijú pre lepšie stanovenie čiastkových cieľov systémového auditu.
Výkon systémového auditu sa realizuje ako overenie nastavenia systémov a testovanie systémov.

Overenie nastavenia systémov
Člen audítorskej skupiny overuje zhodu nastavenia systémov s príslušnými predpismi a pravidlami, preveruje  či vybrané dokumenty spĺňajú stanovené požiadavky a overuje primeranosť nastavenia riadiacich a kontrolných mechanizmov. S týmto cieľom použije predložené interné manuály postupov a v prípade potreby vykoná rozhovory so zamestnancami auditovaného subjektu. Kontrolné otázky a odpovede zamestnancov zaznamená do pracovných listov z vykonanej práce, zoznamov kontrolných otázok týkajúcich sa auditovanej oblasti a zápisov z vykonaných rozhovorov.

Testovanie systémov
Člen audítorskej skupiny testovaním na vybranej vzorke overuje účinnosť vytvorených riadiacich a kontrolných mechanizmov, resp. ich vybraných častí. Testovanie sa zameriava na overenie dodržiavania postupov a predpisov prostredníctvom preskúmania písomných materiálov a súborov, doplnených podľa potreby rozhovormi s príslušnými zamestnancami. Overené dokumenty a výsledky sa zaznamenávajú do pracovných listov z vykonanej práce a zoznamov kontrolných otázok. Testovanie sa vykonáva dvomi spôsobmi:
a) testovanie zhody mechanizmu (overovacie testovanie) – vykonáva sa overením preukázateľnosti riadiaceho mechanizmu (napr. či príslušný zamestnanec dokumenty vypracoval a podpísal),
b) testovanie kvality mechanizmu (výkonnostné testovanie) – vykonáva sa zopakovaním riadiaceho mechanizmu, čím sa overí, či zamestnanec predpísaný postup skutočne vykonal, teda či dokument naozaj vypracoval alebo skontroloval podľa predpísanej procedúry (napr. opätovné prepočítanie finančných údajov na príslušnom dokumente).
V rámci jedného systémového auditu je možné vykonať súčasne overenie nastavenia systémov a testovanie systémov alebo vybrať len jeden spôsob.
Do overenej vzorky výdavkov deklarovaných EK sa nezapočítavajú výdavky overené systémovým auditom.
V rámci overovania systémov sa systémový audit zameriava aj na overenie problémových oblastí vo výdavkoch, ktoré ešte neboli deklarované do EK, s cieľom prevencie a včasnej identifikácie problému.
9.9.2	Postup realizácie auditu operácií
Audit operácií sa vykonáva formou testovania a preskúmavania vybranej vzorky operácií na úrovni:
•	ostatné subjekty (napríklad P/KÚ a dodávatelia tovarov, prác a služieb),
•	RO/SORO/PJ/CO.
Vykonáva sa ako 100 % overenie vybranej vzorky, pričom sa preskúmava celá relevantná dokumentácia v rámci operácie. Do celkových overených výdavkov sa započítava len overený objem finančných prostriedkov, ktorý bol deklarovaný EK v rámci auditu operácií u prijímateľa, prípadne konečného užívateľa. 
Pri audite operácií sa člen audítorskej skupiny sústredí hlavne na získanie informácií o nasledujúcich oblastiach a dokumentoch, ktoré súvisia s preverovanými výdavkami:
a)	zmluvy o NFP, 
b)	účtovné doklady,
c)	doklady preukazujúce úhradu nárokovaných výdavkov,
d)	doklady preukazujúce oprávnenosť výdavkov a informácie o použití poskytnutých prostriedkov v súlade s cieľmi a zámermi uvedenými v operačnom programe a zmluve o NFP,
e)	nájomné zmluvy,
f)	bankové výpisy,
g)	dokumentácia z verejného obstarávania,
h)	dokumentácia z výberového procesu projektu,
i)	žiadosti o platbu,
j)	monitorovacie správy,
k)	správy z výsledkov overení na mieste a z monitorovacích návštev.

Pri auditoch operácií sa overuje najmä plnenie týchto základných podmienok:
a)	operácia vyhovuje schváleným hodnotiacim kritériám pre operačný program, bola vykonaná v súlade s procesom schvaľovania operácií a vyhovuje všetkým stanoveným podmienkam týkajúcich sa cieľov, ktoré sa majú dosiahnuť,
b)	deklarované oprávnené výdavky zodpovedajú účtovným záznamom a účtovným dokladom, ktoré uchováva prijímateľ a vyhovujú stanoveným podmienkam pre oprávnenosť výdavkov,
c)	výdavky, ktoré vykazuje prijímateľ, sú v súlade s pravidlami Spoločenstva a vnútroštátnymi pravidlami,
d)	verejný príspevok bol prijímateľovi vyplatený v súlade s článkom 80 nariadenia č. 1083/2006 a článkom 80 nariadenia č. 1198/2006.
Z týchto podmienok vyplýva, že člen audítorskej skupiny sa zameria najmä na overenie nasledujúcich bodov:
a)	súlad deklarovaných výdavkov P/KÚ s predpismi a pravidlami ES a SR,
b)	splnenie hodnotiacich kritérií pri výbere projektov pri jednotlivých operačných programoch, následná implementácia musí byť v súlade s odsúhlasenými rozhodnutiami a podmienkami vzťahujúcimi sa na  dosiahnutie cieľov projektu,
c)	súlad deklarovaných výdavkov s  účtovnými dokladmi, ktorá sa nachádza u prijímateľa/konečného užívateľa,
d)	rešpektovanie stanovených lehôt,
e)	súlad charakteru a načasovania príslušných výdavkov vykonanej operácie s nariadeniami EK/ES a zmluvou o NFP, či zodpovedajú schválenému popisu skutočne vykonanej operácie a práce,
f)	uhrádzanie finančných príspevkov ES prijímateľom/konečným užívateľom v plnej výške a bez neodôvodneného oneskorenia,
g)	či sú naozaj k dispozícii primerané národné verejné zdroje na spolufinancovanie,
h)	dodržiavanie pravidiel týkajúcich sa zverejňovania a  publicity,
i)	dodržiavanie pravidiel verejného obstarávania v zmysle platnej legislatívy SR, 
j)	overenie dodržiavania rovnosti príležitostí a ochrany životného prostredia zo strany P/KÚ,
k)	fyzická realizácia projektu,
l)	dodržanie stanoveného audit trailu,
m)	efektívne pokračovanie subjektu v činnosti a využívanie výstupov z realizácie projektu aj po jeho ukončení (udržateľnosť projektu),
n)	dodržiavanie podmienok zmluvy o NFP.

Výsledky auditu operácií poskytnú podklady k získaniu primeranej istoty o fungovaní riadiacich a kontrolných systémov.
9.10	 Nedostatky 
Po preskúmaní a overení auditovaných oblastí členovia audítorskej skupiny analyzujú jednotlivé zistenia, či nie sú nedostatkami a následne k zisteným nedostatkom vypracujú odporúčania. Za nedostatky sa považujú najmä:
a)	porušenie a nedodržanie medzinárodných zmlúv, ktorými je SR viazaná a ktoré boli ratifikované a vyhlásené spôsobom ustanoveným zákonom,
b)	porušenie a nedodržanie predpisov ES,
c)	porušenie a nedodržanie zákonov a ostatných všeobecne záväzných právnych predpisov SR a uznesení vlády SR,
d)	porušenie a nedodržanie interných riadiacich aktov, smerníc, príručiek, manuálov,
e)	porušenie a nedodržanie podmienok zmluvy o NFP,
f)	nedodržanie hospodárnosti, efektívnosti, účinnosti a účelovosti pri hospodárení s materiálnymi, finančným, ľudskými a inými zdrojmi,
g)	nedodržanie zásad správneho riadenia, najlepšej praxe a zásad správy a riadenia verejných organizácií (sound management, best practice, public governance),
h)	porušenie bezpečnosti informačných systémov (napr. ITMS, ISUF).
Popis nedostatku obsahuje:
a)	požadovaný stav podľa platnej legislatívy ES a SR, uzavretej zmluvy o NFP, schválených pracovných postupov, zásad, usmernení alebo iných predpisov,
b)	zistený stav s presným opisom, kde bolo zistenie identifikované,
c)	uvedenie odchýlky oproti požadovanému stavu.
Nedostatky môžu byť s finančným dopadom alebo bez finančného dopadu. Nedostatky s finančným dopadom sú vyčísľované na 2 desatinné miesta. V prípade, ak je nedostatok s finančným dopadom, musí byť identifikované porušenie finančnej disciplíny v zmysle relevantného písmena § 31 zákona č. 523/2004 o rozpočtových pravidlách verejnej správy a o zmene a doplnení niektorých zákonov v znení neskorších predpisov.
9.11	Odporúčania
	Odporúčania vedúceho a členov audítorskej skupiny predstavujú návrh na nápravu alebo minimalizáciu zisteného nedostatku, návrh na zdokonalenie riadiaceho a kontrolného systému a návrh na predchádzanie alebo zmiernenie rizík.
Cieľom odporúčania je skvalitnenie riadiacich a kontrolných systémov, predchádzanie alebo zmiernenie identifikovaných rizík, odstránenie nedostatkov a prijatie preventívnych opatrení. Odporúčania sú zostavené na základe posúdenia zistení vyplývajúcich z porušených predpisov alebo zásad správneho riadenia, skutočného zisteného stavu a súvisiacich dôkazov, príčin existujúceho stavu a následku, ktorý bol alebo môže byť spôsobený nedodržaním stanovených kritérií a postupov.
9.12	 Správy z audítorskej akcie
Audítorská akcia je vykonávaná na úrovni RO/SORO/PJ/CO a na úrovni ostatných subjektov povinných umožniť výkon auditu/kontroly v zmysle zmluvy o poskytnutí nenávratného finančného príspevku (napr. P/KÚ). 
Pokiaľ sa audítorská akcia vykonáva na úrovni ostatných subjektov, z každého overenia vykonaného u jednotlivých subjektov, povinných umožniť výkon auditu/kontroly v zmysle zmluvy o poskytnutí nenávratného finančného príspevku, sa vypracuje jedna čiastková správa o výsledku audítorskej akcie. Výsledky z čiastkových audítorských správ slúžia ako podklad k vypracovaniu predbežnej správy o výsledku audítorskej akcie a následne správy o výsledku audítorskej akcie. 

9.12.1	 Predbežná správa o výsledku audítorskej akcie
Vypracovanie predbežnej správy
Postup výkonu audítorskej akcie a zistenia zaznamenávajú členovia audítorskej skupiny v priebehu výkonu do pracovných materiálov (napr. pracovných listov, zoznamu kontrolných otázok), ktoré potom založia do spisu z audítorskej akcie spolu s kópiami podporných dokumentov. Tieto materiály by mali dokumentovať prácu členov audítorskej skupiny, pozitívne zistenia a nájdené nedostatky, ich účinky a navrhované odporúčania. Po splnení cieľov audítorskej akcie a preskúmaní auditovaných oblastí členovia audítorskej skupiny sformulujú zistenia a odporúčania. Pri ich formulovaní vychádzajú z overených skutočností, zhodnotenia stavu, predložených dokumentov, prípadne posúdenia pripomienok a návrhov auditovaného subjektu spracovaných na základe žiadostí o predloženie informácií, ktoré boli auditovanému subjektu predložené počas výkonu audítorskej akcie a ku ktorým sa auditovaný subjekt vyjadril.
Zistené nedostatky z audítorskej akcie sa priebežne dokumentujú počas výkonu audítorskej akcie. Na základe zistení, ktoré vyplynú z výkonu audítorskej akcie, sa vypracuje predbežná správa o výsledku audítorskej akcie. Predbežná správa správa je vypracovaná za účelom oboznámenia sa auditovaného subjektu s výsledkami audítorskej akcie. 
Za vypracovanie predbežnej správy zodpovedá vedúci audítorskej skupiny a schvaľuje ju poverený predstavený z orgánu auditu. Za definovanie a predloženie dostatočnej podpornej dokumentácie k nedostatku a vypracovanie aktuálneho odporúčania zodpovedajú členovia audítorskej skupiny. Svoje podklady do predbežnej správy predkladajú vedúcemu audítorskej skupiny do ním stanoveného termínu.
Predbežná správa sa vypracováva minimálne v nasledovnej štruktúre:
Zhrnutie
1. Úvod
2. Ciele, rozsah a použitá metodika 
3. Vykonaná práca
4. Zistenia a odporúčania
5. Záver
Prílohy
Predbežná správa obsahuje najmä nasledovné náležitosti:
a)	označenie auditujúceho orgánu,
b)	číslo programu a dátum vydania programu na ktorého základe sa audit vykonal, číslo audítorskej akcie,
c)	mená a priezviská zamestnancov auditujúceho orgánu a prizvaných osôb, ktoré audítorskú akciu vykonali,
d)	označenie a adresa auditovaného subjektu,
e)	predmet audítorskej akcie a auditované obdobie,
f)	miesto a čas vykonania audítorskej akcie,
g)	zistené skutočnosti, popis zistení s označením porušených všeobecne záväzných právnych predpisov a legislatívy ES, odvolávku na účtovné doklady, iné doklady a písomnosti preukazujúce zistenia,
h)	odporúčania,
i)	finančné chyby,
j)	dátum vyhotovenia predbežnej správy,
k)	podpisy členov audítorskej skupiny, 
l)	termín na predloženie písomného vyjadrenia auditovaného subjektu k predbežnej správe.
Predbežná správa musí obsahovať kópie písomných dokladov overené členom audítorskej skupiny, súvisiacich so zisteniami. 
Z každej audítorskej akcie sa vypracováva jedna spoločná predbežná správa, ktorej prijímateľom je každý auditovaný subjekt. Uvedené platí obdobne pre audítorskú správu.
Prerokovanie predbežnej správy 
Vedúci audítorskej skupiny predloží predbežnú správu auditovanému subjektu na oboznámenie sa a určí mu lehotu minimálne 5 pracovných dní na písomné vyjadrenie sa k zisteniam z audítorskej akcie uvedených v predbežnej správe a stanovenie nápravných opatrení. Predbežná správa sa auditovanému subjektu predkladá preukázateľným spôsobom (napr. proti podpisu, elektronicky alebo doporučene poštou). 
Pri predkladaní predbežnej správy auditovanému subjektu vedúci audítorskej skupiny písomne požiada auditovaný subjekt o predloženie vyjadrenia k navrhnutým zisteniam a odporúčaniam v stanovenom termíne. Vyjadrenie auditovaného subjektu pri akceptovaných zisteniach bude zahŕňať opatrenie prijaté auditovaným subjektom na odstránenie nedostatkov. Nápravné opatrenie môže byť v súlade s navrhnutým odporúčaním audítorského orgánu. Pokiaľ auditovaný subjekt s navrhnutým odporúčaním nesúhlasí, navrhne efektívnejší spôsob odstránenia nedostatku, ktorý bude následne prediskutovaný na prerokovaní predbežnej správy. Pokiaľ vedúci audítorskej skupiny posúdi návrh auditovaného subjektu ako nedostatočný na odstránenie identifikovaného nedostatku, písomne informuje príslušného ministra a  ministra financií SR a list v kópii zasiela predstavenému z orgánu auditu. 
Po prijatí vyjadrenia auditovaného subjektu k zisteniam a odporúčaniam uvedeným v predbežnej správe vrátane predložených nápravných opatrení sa členovia audítorskej skupiny s nimi oboznámia. V prípade objektívnych námietok voči zisteniam vedúci audítorskej skupiny zabezpečí ich overenie. V prípade nezaslania písomného vyjadrenia auditovaným subjektom vedúcemu audítorskej skupiny, alebo ak vyjadrenie neobsahuje námietky k zisteniam a odporúčaniam a predložené nápravné opatrenia auditovaného subjektu sú dostatočné, vedúci audítorskej akcie môže rozhodnúť, že prerokovanie predbežnej správy nie je nutné.
V prípade nutnosti prerokovania vedúci audítorskej skupiny oznámi auditovanému subjektu, spravidla po dohode s ním, termín a miesto prerokovania predbežnej správy.
Prerokovania predbežnej správy sa zúčastnia členovia audítorskej skupiny, štatutárny orgán auditovaného subjektu alebo ním poverená osoba, zodpovední zamestnanci auditovaného subjektu a podľa závažnosti zistení obsiahnutých v predbežnej správe aj poverený predstavený z orgánu auditu. 
Na prerokovaní vedúci audítorskej skupiny oboznámi auditovaný subjekt s výsledkami audítorskej akcie a podľa potreby si vyžiada doplňujúce informácie. 
Z prerokovania predbežnej správy vyhotoví člen audítorskej skupiny zápis o prerokovaní predbežnej správy. Zápis podpíše vedúci audítorskej skupiny a zodpovedný zamestnanec auditovaného subjektu. V prípade nepodpísania zápisu zodpovedným zamestnancom auditovaného subjektu sa táto skutočnosť uvedie do zápisu. Kópia zápisu o prerokovaní predbežnej správy sa zašle auditovanému subjektu.
V prípade ak sa auditovaný subjekt nevyjadrí k predbežnej správe alebo sa nezúčastní prerokovania v stanovenom termíne bez udania dôvodu považuje sa predbežná správa za odsúhlasenú. O tejto skutočnosti bude auditovaný subjekt písomne informovaný vedúcim audítorskej skupiny.
9.12.2 Správa o výsledku audítorskej akcie (audítorská správa)
Vypracovanie audítorskej správy
V prípade opodstatnených námietok auditovaného subjektu k nedostatkom a skutočnostiam uvedeným v predbežnej správe vedúci audítorskej skupiny zabezpečí ich zapracovanie do audítorskej správy. Do audítorskej správy sú zapracované aj ďalšie opodstatnené podnety a informácie auditovaného subjektu, ktoré vzniesol na prerokovaní.
Zapracovaním uvedených podnetov a informácií a vyjadrení auditovaného subjektu k zisteniam, resp. po prerokovaní predbežnej správy, vznikne audítorská správa. 
Audítorská správa obsahuje okrem náležitostí predbežnej správy aj informáciu o termíne odovzdania predbežnej správy auditovanému subjektu, informáciu o tom, či auditovaný subjekt podal námietky voči pravdivosti a preukázateľnosti zistení a námietky voči odporúčaniam, ako boli námietky vysporiadané, termín prerokovania predbežnej správy a informáciu o výsledku jej prerokovania a záveroch, termín na prijatie opatrení na nápravu zistení a na odstránenie príčin ich vzniku, termín na predloženie písomnej správy o splnení opatrení a odporúčaní z audítorskej akcie.
Audítorská správa musí obsahovať minimálne kópie písomných dokladov overené členom audítorskej skupiny, súvisiacich so zisteniami s cieľom zabezpečenia relevantných dôkazov pre správne a súdne konanie.
V prípade pretrvávajúcich rozporov o akceptácii nedostatkov aj po prerokovaní predbežnej správy, vedúci audítorskej akcie zasiela písomnú informáciu ministrovi financií SR s uvedením všetkých podstatných skutočností v súvislosti s nedostatkom na prijatie rozhodnutia. Kópiu tejto informácie zašle aj príslušnému ministrovi. Proces rozhodovania o neakceptovaných nedostatkoch bude upravený v dohodách uzavretých medzi orgánom auditu a orgánmi zúčastňujúcimi sa na vykonávaní audítorskej akcie a prizvanými osobami. 

Odovzdanie audítorskej správy
Vedúci audítorskej skupiny zabezpečí primeraný počet vyhotovení rovnopisov správy z audítorskej akcie a ich doručenie auditovanému subjektu a prípadne iným príslušným orgánom (napr. CO, Prezídium policajného zboru, orgány činné v správnom konaní).
Jeden rovnopis audítorskej správy  sa doručí auditovanému subjektu. 
Audítorská správa sa doručí auditovanému subjektu preukázateľným spôsobom (napr. proti podpisu, doporučenou zásielkou). Audítorská akcia končí dňom doručenia audítorskej správy auditovanému subjektu. V prípade neprevzatia audítorskej správy auditovaným subjektom sa za doručenie považuje deň, kedy bola zásielka uložená na pošte ako neprevzatá.

9.12.3	 Dodatočné informácie z audítorskej akcie
V rámci spracovávania audítorskej správy musí vedúci audítorskej skupiny skompletizovať nasledovnú dokumentáciu:
a)	Poznámky pre budúce audítorské akcie – dokument sa vypracuje v prípade, že ide o informáciu, ktorá by mohla byť nutná pri nasledujúcej alebo následnom overovaní splnenia odporúčaní a opatrení (follow-up).
b)	Zoznam kontrolných otázok pre spätnú kontrolu audítorskej akcie - slúži na získanie uistenia o tom, že všetky činnosti vedúce k stanoveným výsledkom audítorskej akcie boli náležite vykonané a zdokumentované. Tento dokument musí byť vyhotovený pred vypracovaním obsahu spisu z audítorskej akcie.
c)	Odovzdanie skúseností z audítorskej akcie - uvádzajú sa v ňom závažné poznatky nadobudnuté počas audítorskej akcie, s ktorými by mali byť oboznámení všetci zamestnanci auditujúcich orgánov.
9.13	Nezrovnalosti
V prípade, ak člen audítorskej skupiny v priebehu výkonu audítorskej akcie identifikuje nezrovnalosť alebo podozrenie na nezrovnalosť, postupuje podľa usmernení upravujúcich postup pre nahlasovanie a evidovanie nezrovnalostí. 
9.14	Správne konanie
V prípade zistenia porušenia finančnej disciplíny, ktoré je spôsobené RO, SORO alebo PJ, CO a ostatnými subjektmi povinnými umožniť výkon auditu/kontroly v zmysle zmluvy o poskytnutí nenávratného finančného príspevku (napr. P/KÚ) ktoré sa v zmysle zákona č. 523/2004 o rozpočtových pravidlách verejnej správy a o zmene a doplnení niektorých zákonov v znení neskorších predpisov vymáha a nie je vysporiadané do dňa ukončenia audítorskej akcie, zabezpečí vedúci audítorskej skupiny postúpenie jedného výtlačku audítorskej správy príslušnému správnemu orgánu v zmysle zákona č. 71/1976 Z. z. o správnom konaní v znení neskorších predpisov. O postúpení audítorskej správy správnemu orgánu zároveň písomne informuje orgán auditu (okrem prípadov, kedy vedúcim audítorskej skupiny je zamestnanec orgánu auditu). 
9.15	Vypracovanie spisu z audítorskej akcie a archivácia
V priebehu každej audítorskej akcie členovia audítorskej skupiny zhromažďujú dokumenty vzťahujúce sa k audítorskej akcii. Všetky pracovné materiály z audítorskej akcie členovia audítorskej skupiny ukladajú do spisu z audítorskej akcie. Pri vytváraní spisu z audítorskej akcie sa členovia snažia, aby predmetné materiály boli logicky usporiadané, úplné, relevantné a zrozumiteľné. Pracovné materiály môžu mať papierovú formu alebo môžu byť na elektronických nosičoch. Kvôli prehľadnosti je každý spis z audítorskej akcie v osobitnom šanóne/zakladači a všetky dokumenty a prílohy uložené v spise sú uvedené v obsahu spisu. Po ukončení audítorskej akcie vedúci audítorskej skupiny predloží spis na schválenie kompletnosti a archiváciu poverenému predstavenému z orgánu auditu.
Súčasťou spisu z audítorskej akcie sú najmä nasledovné dokumenty:
1.	Program na výkon audítorskej akcie
2.	Oznámenie o začatí audítorskej akcie
3.	Zápis z otvorenia audítorskej akcie (ak bolo uskutočnené)
4.	Žiadosť o predloženie informácií k audítorskej akcii
5.	Podrobný plán audítorskej akcie
6.	Zápisy z vykonaných rozhovorov (ak boli uskutočnené)
7.	Pracovné listy z vykonanej práce 
8.	Zoznamy kontrolných otázok
9.	Predbežná správa o výsledku audítorskej akcie
10.	Predbežná čiastková správa z výkonu audítorskej akcie
11.	Doklad o predložení predbežnej správy auditovanému subjektu
12.	Zápis z prerokovania predbežnej správy z audítorskej akcie
13.	Vyjadrenie auditovaného subjektu k predbežnej správe
14.	Čiastková správa o výsledku audítorskej akcie
15.	Správa  o výsledku audítorskej akcie
16.	Doklad o prevzatí, resp. neprevzatí Správy o výsledku audítorskej akcie
17.	Správa o zistenej nezrovnalosti (len v prípade, ak sa zistí nezrovnalosť počas audítorskej akcie)
18.	Správa o splnení prijatých odporúčaní a opatrení
19.	Zápis z overenia splnenia odporúčaní a opatrení
20.	Poznámky pre budúce audítorské akcie
21.	Odovzdanie skúseností
22.	Prijaté a zaslané e-maily a iná korešpondencia
23.	Ďalšie dôkazy a dokumenty, ktoré podporujú závery audítorskej akcie, nenachádzajúce sa v správe z audítorskej akcie
Dokumenty uvedené v bodoch 16. – 19. sú vložené do spisu po ich obdržaní alebo vypracovaní.
Pre jednoznačnú identifikáciu každej audítorskej akcie sa v pláne a v centrálnej evidencii auditov používa štandardizované označenie audítorskej akcie pomocou jedinečného alfanumerického kódu (číslo audítorskej akcie). Tento kód sa nachádza na každom dokumente, ktorý bude súčasťou spisu z audítorskej akcie.
Vedúci audítorskej skupiny odovzdá spis z audítorskej akcie orgánu auditu bez zbytočného odkladu. Orgán auditu archivuje spis z audítorskej akcie pre každú audítorskú akciu.
9.16	 Overenie splnenia odporúčaní a opatrení
Auditovaný subjekt je povinný písomne zaslať v termíne stanovenom v audítorskej správe správu o splnení prijatých odporúčaní a opatrení na nápravu zistení identifikovaných audítorskou akciou. V prípade, že si auditovaný subjekt nesplní svoju povinnosť a do určeného termínu nezašle správu o splnení prijatých odporúčaní a opatrení, vedúci audítorskej skupiny zašle písomné upozornenie auditovanému subjektu, v ktorom mu pripomenie jeho nesplnenú povinnosť a uvedie ďalšie príslušné kroky, ktoré budú uskutočnené v prípade nesplnenia si danej povinnosti. 
Správa o splnení prijatých odporúčaní a opatrení musí obsahovať podpornú dokumentáciu alebo informáciu (ak realizáciu odporúčania a opatrenia nie je možné dokumentárne zdokladovať), ktorou sa preukáže splnenie odporúčania a opatrenia.
Za overenie plnenia odporúčaní/opatrení, vyplývajúcich z audítorskej akcie je zodpovedný vedúci audítorskej skupiny.
Cieľom overenia splnenia odporúčaní a opatrení je zistiť, ktoré odporúčania  a opatrenia auditovaný subjekt splnil a súčasne vyhodnotiť úroveň ich splnenia. 
Overenie splnenia odporúčaní a opatrení je možné vykonať tromi spôsobmi:
a)	dokumentárne overenie,
b)	overenie na mieste,
c)	overenie systému riadenia a kontroly.
Dokumentárne overenie sa vykoná kontrolou podpornej dokumentácie k správe o splnení prijatých odporúčaní a opatrení alebo údajov v informačných systémoch (napr. aktualizácia postupov, zadanie údajov do informačného systému ...), ktoré vedúci audítorskej skupiny vykoná do mesiaca od doručenia správy o splnení odporúčaní a opatrení. 
Ak úroveň plnenia odporúčaní a opatrení bola nedostatočná alebo odporúčania neboli splnené, vedúci audítorskej skupiny písomne informuje  ministra financií SR a list v kópii zasiela poverenému predstavenému z orgánu auditu. Výsledkom dokumentárneho overenia splnenia odporúčaní a opatrení je Zápis z overenia splnenia odporúčaní a opatrení.
V prípade plnenia odporúčaní a opatrení, ktoré nie je možné dokumentárne overiť na základe zaslanej podpornej dokumentácie, ale ich splnenie bolo poskytnuté formou informácie k správe o splnení prijatých odporúčaní a opatrení (to znamená, že je potrebné ich overiť na mieste alebo vykonať overenie systému riadenia a kontroly), vedúci audítorskej skupiny bezodkladne písomne informuje orgán auditu o odporúčaniach a opatreniach, ktoré nie je možné dokumentárne overiť. Orgán auditu zabezpečí overenie splnenia týchto odporúčaní a opatrení ich zahrnutím do plánovaných alebo mimoriadnych audítorských akcií. Postup overenia plnenia odporúčaní a opatrení v týchto prípadoch je totožný s výkonom audítorskej akcie. Ak budú opätovne identifikované uvedené zistenia (nesplnenie odporúčaní a opatrení), vedúci audítorskej skupiny po upozornení príslušného RO/SORO písomne informuje príslušného ministra a  ministra financií SR a list v kópii zasiela predstavenému z orgánu auditu. 
10.	Záverečné ustanovenia
Tieto postupy budú primerane uplatňované aj pre audit ostatných nástrojov finančnej pomoci plynúcej do Slovenskej republiky na základe medzinárodných zmlúv, ktorými je SR viazaná a ktoré boli ratifikované a vyhlásené spôsobom ustanoveným zákonom.
Podrobnosti o obsahových náležitostiach dokumentov, vzory formulárov a podrobnosti o činnostiach uvedených v jednotlivých článkoch týchto postupov ustanovia metodické usmernenia, ktoré vydá orgán auditu do dvoch mesiacov od účinnosti týchto postupov. Vydané usmernenia sú pre všetky auditujúce orgány záväzné.
Vydaním týchto postupov sa ustanovenia Príručky na vykonávanie vnútorného auditu systémov riadenia a kontroly štrukturálnych fondov a Kohézneho fondu uverejnenej vo Finančnom spravodajcovi č. 4/2004 a Aktualizácie príručky na vykonávanie vnútorného auditu systémov riadenia a kontroly štrukturálnych fondov a Kohézneho fondu uverejnenej vo Finančnom spravodajcovi č. 4/2005 uplatňujú len pre programové obdobie 2004 - 2006. 
Auditujúce orgány sú povinné uvedené postupy zapracovať do svojich interných manuálov najneskôr do troch mesiacov po nadobudnutí účinnosti týchto postupov a zaslať ich na schválenie orgánu auditu.
Proces rozhodovania o
a)	neakceptovaných zistených nedostatkoch,
b)	neakceptovaných odporúčaniach,
c)	dostatočnosti plnenia nápravách opatrení
bude upravený v dohodách uzavretých medzi orgánom auditu a orgánmi zúčastňujúcimi sa na vykonávaní audítorskej akcie a prizvanými osobami.
Dohody o spolupráci orgánu auditu s orgánmi zúčastňujúcimi sa na výkone audítorskej akcie a prizvanými osobami budú uzatvorené do dvoch mesiacov od nadobudnutia účinnosti týchto postupov.
Tieto postupy budú aktualizované aj po nadobudnutí účinnosti novely zákona č. 502/2001 Z. z. o finančnej kontrole a vnútornom audite a o zmene a doplnení niektorých zákonov v znení neskorších predpisov a v nadväznosti na námety auditujúcich orgánov.
11.	Platnosť a účinnosť
Postupy nadobúdajú platnosť dňom ich schválenia vládou SR a účinnosť 1. januára 2008.
Prípadné zmeny a doplnenia postupov schvaľuje minister financií SR.